Nicolae Cabel - Creaţii literare

Nicolae Cabel

Regizor de film Buzău, 21.11.1943 1965-1970 – Institutul de Artă Teatrală şi Cinematografică „I.L. Caragiale” Bucureşti, Facultatea de Regie Teatru-Film, clasa Victor Iliu/Manole Marcus şi Gheorghe Vitanidis/ Silviu Dimitrovici; 1970-1992 – Regizor de film, Studioul SAHIA FILM; 1977-1986 Profesor asociat la Catedra de „Regie film şi Imagine film şi Tv”, IATC „I.L. Caragiale” Bucureşti; 1992-1994 – Regizor de film, Studioul cinematografic al Armatei; 1994-1997 – Redactor, producător delegat, Editura Video – Ministerul Culturii; 1997 – Consilier artistic, Tv Antena 1; 1997-2005 – Director artistic/producţie, Tv Antena 1; din 2005 – Director creaţie, Tv Antena 3.

Realizează peste o sută de filme documentare, de scurt şi mediu metraj, pentru marele ecran şi tele viziune; membru titular, Uniunea Cineaştilor, din 1977; parte din filmele sale intră în selecţia unor competiţii naţionale şi internaţionale consacrate genului – Bucureşti, Sibiu, Tîrgovişte, Piteşti, Costineşti, precum şi la Montreal, Valladolid, Bilbao, Santarem, Cracovia, Bombay, Leipzig, Tampere, Budapesta, Roma fiind distinse cu aproximativ 50 de premii; membru în jurii de film, naţionale şi internaţionale.

Între 1968–’89, dar şi după 1989, colaborează, ca articlier, precum şi cu versuri şi proză la o serie de publicaţii culturale, dar şi la Radio. Toate reprezintă o cifră de ordinul miilor de apariţii/prezenţe.

Debut editorial – în sumarele unor antologii.

Volume: Somnul pe rîu (nuvele, 1978); O cometă în cuşcă (poeme, 1996); Victor Iliu (monografie, 1997); Lăstun, sub strigătul frunzei (poeme, 2010); Victor Iliu, surîsul rezistenţei (monografie, 2011); Victor Iliu, surîsul rezistenţei (monografie, ediţia a II-a) 2012; Victor Iliu, a desena timpul (mărturii, 2012); O cometă în cuşcă (poeme, ediţie definitivă, 2013); Sentimentul clepsidrei (confesiuni, opinii, 2013), volum inclus în caseta (cu acelaşi titlu) şi un DVD ce cuprinde filme documentare al căror autor este; Victor Iliu, fuga temporum (monografie-album, 2013); Aorta unei portocale (poeme 2014); Cronos, pe balansoar (poeme, 2014); Alfasonete şi alte poeme ( 2014). 2004- Ministerul Culturii şi Cultelor îi acordă Diploma de Excelenţă; 2005- Rotary Club Buzău – Distincţie de Merit; 2005 – Primăria Municipiului Buzău – Cetăţean de Onoare; 2008 – Medalie aniversară (cu brevet, pentru merite în cinematografia naţională) – Uniunea Cineaştilor.

Post scriptum: în volumul Alfasonete şi alte poeme figurează ciclul Per/siflante… În timpul tipăririi, acesta s-a… îmbogăţit cu poemele pe care le ofer în această pagină.

ierbile-copii

…gîndesc, respir amurg…

copac în lună drept…

cu un cuţit de pîine

tai norii înţelept,

apoi fîntîni stelare

trezească sinilii

cochilii siderale

din ierbile-copii…

pe gîtul tău

…tu, lasă toamnei

scîncetul din ploi

şi Carul Mare

sub baldachin de ambră,

pe gîtul tău

un şal de umbre moi

şi la ureche,

din amurg, o ţambră…

la rai deschide uşa

…azi, la rai deschide uşa

însăşi Pena Corcoduşa,

Crailor de Curtea Veche,

toţi cu-un şarpe la ureche

şi-un canaf în seara sură

fără cuminecătură…

Arnoteni – vetust stindard…

doarme Pirgu sub un gard,

într-un scutec doar din tei,

botezat de cel Mateiu

odrăslit fără chimvale

de-un tată Caragiale…

viclenii de fete mari

în buiestru… (telegari

la diversele ocazii…);

ipochimenul Pantazi

nopţi la rînd, hai-hui şi-n vise

despuiate, compromise,

într-un veac ce-şi vinde fala

unui zeu cu nicovala

şi cu forja la curmei…

adu-i, Doamne, pe toţi trei,

mai pe jos, ori chiar călare

din păcatele stelare!…

Gore Pirgu şi Pantazi

îmblînziră leoparzii

în budoar la Arnoteni

„buşbeindu-i” pe mireni,

cînd, chiar însuşi Paşadia

se-mbăta prin herghelia

de iluzii spre nobleţe –

dedulcite precupeţe –

în balans pe limba lunii…

speriindu-i pe nebunii

săi ortaci din nopţi scrumite

de virginele iubite,

pe divanele-ordalii

şi dolente saturnalii…

ei, toţi trei – un heruvim –,

crai sublimi în gol destin,

fabuloase umbre-n vidul

răsfrîngîndu-se pe zidul

din orgoliul dumitale –

şi… Sion şi… Caragiale!

fregate de iluzii

lungoarea doar, din cînd în cînd,

în cuibul toamnei mă-nfăşoară,

castanele pocnesc rîzînd…

din parcuri şi lumina zboară;

fregate de iluzii mor

şi doar mareea se mai roagă

la ceas de taină-ntr-un prigor

din scoica verii fără vlagă;

un cormoran, o libelulă,

paingul nopţilor hilare

ţese prin veac papala bulă

s-o ardă seara-n felinare…

…pe steaua BERLULÁ

…berlalúli, berlulá,

Ursa Mare-i chiar

colea…berlulá şi berlalúli –

teorema lui Bernoulli…

chiar într-o pastişă mov

doarme Isac Asimov

şi se-ascunde-n lumea fov

prea distinsul Şolohov;

ca apoi zîmbind precar

condeierul zis Gaidar…

înstelează iar otava

voievodul Kuroshawa…

libelulă prinsă-n sac –

singuratec Pasternak…

ne e frate heruvim

clopoţelul Esenin;

veacul amăgea ades

surîzîndul don Marqúez…

muzele, vezi, mai dau ghes

lîngă tîmpla lui Borges…

berlalúli-s, Doamne, da,

chiar pe steaua BERLULÁ(*)!

(*) Berlulá – planetă-stea

înfăşată-n mintea mea..

mă visez pe-al ei imaş,

acolo ascunde-m-aş,

copac-prunc la masa ta,

fulg de nea, tu, Berlulá…

Nicolae Cabel este unul dintre poeţii, tot mai puţini, pe care am putea să-i numim alexandrini; aparţine, adică, acelei specii desuet-aristocratice, însă de invidiat întotdeauna, cunoscută ca poeta-doctus.

Este o lume privilegiată, în care limbajele poetice, îndeobşte cunoscute, alcătuiesc un fel de salon spiritual, unde nu neapărat creezi, ci întreţii un ritual, iniţiat fiind. Nicolae Cabel se situează într-un asemenea spaţiu. Nu e nici barbian, nici blagian, ci un uimitor de elegant locuitor al locului poetic, întemeiat, desigur, şi de Ion Barbu şi de Lucian Blaga, dar şi de mai mulţi alţii. Să ne înţelegem: nici vorbă de imitaţie; cel mult avem de-a face cu ceea ce Monica Spiridon numea o „melancolie a descendenţei”. E vorba, pe scurt, despre un poet cult, de o sensibilitate sentimental-ironică, uneori ludică şi, adeseori, de o excepţională expresivitate. Felicitări!

Petru Poantă

Cluj, 3 aprilie 1997 (lansare, Biblioteca Universitară, Lucian Blaga)

Contents